România - Ungaria înseamnă mai mult decît fotbal, înseamnă şi o istorie îndelungată între cele două ţări. Iar pentru aceasta chiar şi presa din SUA a atribuit un material despre problemele dintre naţiuni.

New York Times vorbeşte despre "Un meci din calificările pentru CM - ostaticul istoriei". Sursa citată aminteşte despre problemele dintre România şi Ungaria şi aduce în discuţie declaraţiile părţilor implicate.

Sandor Egervari, antrenorul Ungariei, a vorbit despre istorie: "E important şi din cauza istoriei între cele două ţări. Au fost foarte multe probleme şi ştim că atmosfera de la Bucureşti va fi specială". Şi portarul Adam Bogdan a reacţionat: "Va fi ostil. Nu este un secret că nu există cele mai bune relaţii între cele două ţări".

Marton Gyongyosi, membru în Parlament spune că această întîlnire este doar parţial despre sport: "Va fi un meci de fotbal care va fi doar parţial despre sport. Este despre istorie şi politică. Nu este doar despre a cîştiga un meci de fotbal, este despre a bate România. Dacă cineva aşteaptă ca suporterii români şi maghiari să se uite la meci cu popcorn şi un suc în linişte, înseamnă că nu cunosc despre ce este fotbalul".

Şi Ministrul Afacerilor Externe, Titus Corlăţean, a reacţionat la Antena 3, citat de NY Times: "Atitudini extremiste există peste tot, chiar şi în România. Cel mai bun răspuns este să învingem Ungaria la Fotbal".